Svend Erik Hovmand (V), 2002-04-18:
Må jeg allerførst takke for en positiv modtagelse fra repræsentanter for et flertal af Tingets medlemmer.
Også tak for denne lille kunstneriske diskussion, der var her på det allerseneste, hvor jeg med det samme skal erklære mig meget enig i mange af de bemærkninger, som hr. Ole M. Nielsen kom med.
Dernæst må jeg sige, at jeg var noget forundret over at høre venstrefløjen og hr. Henrik Sass Larsens bemærkninger om det med skat, at man skulle bruge skattesystemet.
Afskrivning af kunst er kunstigt, sagde hr. Henrik Sass Larsen.
Jeg ved ikke, om jeg husker forkert, men så vidt jeg husker, så er den såkaldte SR-model jo også baseret på skattesystemet.
Var den ordning, som hr. Henrik Sass Larsens eget parti fik gennemført sammen med Det Radikale Venstre, da det var i regering, ikke også baseret på skattesystemet?
Jeg spørger bare.
Det kan være, jeg husker forkert, men så må hr. Henrik Sass Larsen rette mig.
For det første er det vigtigt at understrege, at det her jo bare er et supplement, det er jo ikke sådan, at vi fjerner kunststøtten.
Dernæst er det vigtigt at pege på, at de, der køber, nu får en højere prioritet, og hvad galt er der dog i det?
Er det ikke rimeligt, at hvis der endelig skal være smagsdommere, skal det først og fremmest være befolkningen, arbejdspladserne, kunstudvalgene, dem, som er dér, hvor kunsten skal være?
Det er dem, der har bestemmelsesretten, og det er dem, som får en bedre mulighed for at få den kunst, de ønsker sig.
Jeg synes, at set ud fra en arbejdspladsvinkel er det svært at forstå, hvordan venstrefløjen og hr. Sass Larsen kan være så negative over for, at man nu får god kunst på arbejdspladserne.
Når man har hørt den debat, der har været, tror jeg ikke, der er nogen som helst diskussion om, at dette forslag vil bidrage til mere kunst på danske arbejdspladser, og det er vel alt andet lige et formål, som vi alle sammen burde kunne være fælles om at støtte.
Mere kunst på danske arbejdspladser fremmer arbejdsglæden, fremmer dagligdagen, og jeg har svært ved at se, at det skulle være negativt.
Til gengæld vil jeg benytte lejligheden til at sige tak til, jeg tror næsten alle.
Det er jo sådan, at de gældende regler siger, at i dag er kun visse udenlandske hæderspriser og nordiske hæderspriser skattefrie, men det forslag, vi her kommer med, er altså åbenbart faldet i god jord hos størstedelen af Folketingets partier.
Dernæst vil jeg hæfte mig lidt ved spørgsmålet om kontrol.
Vi har netop lagt vægt på, at første etape, dér hvor beslutningen træffes, er hos køberen.
Her skal man kunne få en forhåndsgodkendelse, hvis man er i tvivl.
Er man ikke i tvivl, er køberen og skattevæsenet overhovedet ikke i tvivl, er der ingen problemer, men i tvivlstilfælde - og kun her - kan man henvende sig til Akademiraadet.
Det er efter min opfattelse ikke en smagsdommer, det er en kontrolinstans, og derudover har vi jo indbygget en række andre kontrolinstanser i forslaget.
Fritstående, kunstneriske udsmykninger skal afskrives efter reglerne for driftsmidler, altså med 25 pct., og der skal være tale om førstegangskøb af original billedkunst.
Kontrolforanstaltningerne er for det første baseret på, at det alene er kunstnerisk udsmykning af udelukkende erhvervsmæssigt benyttede bygninger, der er omfattet af lovforslaget.
Det var det, hr. Ole M. Nielsen var inde på, og jeg synes, det var meget sødt forklaret, men det var netop, fordi vi ved udarbejdelsen af lovforslaget havde megen opmærksomhed rettet mod den kreativitet, som hr. Ole M. Nielsen omtalte.
For det andet er det en betingelse, at al kunst, der omfattes af ordningen, skal afskrives særskilt.
Det medfører, at det i forbindelse med kontrol er muligt at identificere kunstværket.
Kunstværkerne kan derfor ikke forsvinde blandt virksomhedens øvrige driftsmidler.
Herudover vil kunstnerisk udsmykning være omfattet af mindstekravsbekendtgørelsen.
Ifølge den stilles der krav om, at kunstværket skal specificeres, således at der gives de nødvendige oplysninger til brug for kontrollen af afskrivningsgrundlaget og beregningen af de foretagne afskrivninger.
Skattemyndighederne vil således ud fra disse oplysninger kunne se, hvilke kunstværker der burde befinde sig hos virksomheden, og kontrollen vil hermed være ganske effektiv.
Det tror jeg ville være for risikabelt, men jeg vil alligevel sige, at vi har bygget en lang, lang række effektive kontrolforanstaltninger, som rækker ganske vidt, ind i lovforslaget.
Jeg synes, det bliver spændende at se, hvad der kommer ud af dette her lovforslag, hvordan effekten vil være.
Men her til sidst vil jeg gerne understrege, at jeg er på forhånd optimist i denne sag, også og især ud fra den debat, der har været.
Der er efter min opfattelse ingen som helst tvivl om, at interessen for kunst på arbejdspladsen vil stige på grund af lovforslaget, og godt for det.